钦定古今图书集成/明伦汇编/官常典/第695卷 > 丰熙
## 钦定古今图书集成/明伦汇编/官常典/第695卷 > 丰熙

按《明外史》本传：“熙字厚学，鄞人，布政使庆孙也。幼有
异禀，尝大书壁间曰：‘立志当以圣人为的。逊第一等
事于人，非夫也’。年十六，丧母，水浆不入口数日，居倚
庐三年。弘治十二年，举殿试第二，孝宗奇其策，赐第
一人袍带宠之，授翰林院编修，进侍讲，迁右谕德。以
不附刘瑾，出掌南京翰林院事。父丧阕，起故官。世宗”
即位，进翰林学士。兴献王大礼议起，熙偕礼官数力
争。及召张璁、桂萼为学士，方献夫为侍读学士。熙昌
言于朝曰：“此冷褒、段犹流也，吾辈可与并列耶？”抗疏
请归，不允。既而尊称礼定，卜日上恭穆献皇帝谥册。
熙等疏谏曰：“《大礼》之议颁天下三年矣，乃以一二人
妄言，欲去本生之称，专隆鞠育之报。臣等闻命惊惶，
罔知攸措。窃惟陛下为宗庙神人之主，必宗庙之礼
加隆，斯继统之义不失。若乖先王之礼，贻后世之讥，
岂不重累圣德哉！”不得命，相率伏哭左顺门，遂下诏
狱掠治，复杖之阙廷，遣戍，熙得福建镇海卫。屡更大
赦，惟熙等不原。熙处之恬然，日以读书为事。阅十有
三年，竟死于戍所。隆庆初，赠官，赐“恤子坊。”